‘তোত্তো-চান’ পড়তে পড়তে আমরা ছোট্ট তোত্তোকে ভালোবাসার সঙ্গে সঙ্গে সোসাকু কোবায়াশিকেও ভালোবেসে ফেলি। তিনিই তো তোত্তো-চানদের জন্য অমন অনন্য স্মৃতিময় শৈশব নিয়ে এসেছিলেন। ১৮৯৩ সালের ১৪ জুন টোকিওতে এক সাধারণ কৃষক পরিবারে জন্ম সোসাকু কোবায়াশির। প্রাথমিক শিক্ষা শেষে একটি স্কুলে শিক্ষকতা শুরু করেন। শিক্ষকতার পাশাপাশি তিনি সঙ্গীত শিক্ষা নিতে শুরু করেন ও পরবর্তীকালে টোকিও বিশ্ববিদ্যালযের চারুকলা এবং সঙ্গীত বিভাগে যোগ দেন।